Diari Oficial de la Generalitat Valenciana


Sumari del DOGV 4588, del 16-09-2003 (2003/9893)

ORDE de 2 de setembre de 2003, del conseller de Justícia i Administracions Públiques, per la qual s'establixen les bases i es convoquen les ajudes a les federacions i associacions de veïns de la Comunitat Valenciana per a l'exercici 2003.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4588

Data del DOGV
:   16-09-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/9893


Data del document
:   02-09-2003

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * associació
    * suport econòmic
    * moviment associatiu
    * campanya de sensibilització

ORDE de 2 de setembre de 2003, del conseller de Justícia i Administracions Públiques, per la qual s'establixen les bases i es convoquen les ajudes a les federacions i associacions de veïns de la Comunitat Valenciana per a l'exercici 2003. [2003/F9893]
  
Els governs locals, per la seua proximitat als ciutadans, han de portar a terme una actuació eficaç i eficient que els legitime directament. Per tot això i, en major mesura que els altres, per la seua proximitat als ciutadans, no poden estar ni actuar aïllats, ni fer el desentés, respecte a les demandes ciutadanes, sinó que al contrari, han de procurar ser receptius, informar i comunicar els seus processos decisoris i de gestió; així com aconseguir una qualitat creixent en la seua gestió i prestació de servicis de la forma més eficaç i eficient.
  
La situació actual de potenciació de la ciutadania local, i de la seua participació, estaria orientada fonamentalment al voltant del desenvolupament d'una sèrie de principis bàsics d'actuació, dins dels quals destacaríem el reconeixement, enfortiment, i estímul de la dinàmica participativa dels barris i dels districtes; ja que s'hi desenvolupa una «microcultura», uns comportaments i unes interaccions socials intenses.
  
L'associacionisme veïnal constituïx l'element clau per a articular la participació dels valencians en la vida política, econòmica, cultural i social. En este sentit, la política de la Generalitat Valenciana s'inscriu en la línia de fomentar-lo i s'instrumenten estes ajudes.
  
Per això, fent ús de les facultats que em conferix la Llei 5/1983, de 30 de desembre, del Govern Valencià, modificada per la Llei 1/2002, de 26 de febrer, i el Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Convocatòria
  
Convocar les ajudes destinades a les federacions i associacions de veïns de la Comunitat Valenciana per a l'exercici 2003, i es xifra l'import global màxim destinat al present programa en 140.090,00 euros, per a despeses en béns corrents i servicis, finançat a càrrec de la línia de subvenció T2237000, inclosa en el programa 125.10 d'Administració Territorial del Pressupost de la Generalitat Valenciana per a l'exercici 2003.
  
Article 2. Bases
  
Aprovar les bases per les quals es regula la convocatòria de subvencions a les federacions i associacions de veïns de la Comunitat Valenciana, models de sol·licitud i documents complementaris, que s'inclouen en annexos a esta orde.
  
Article 3. Delegació
  
Es delega el director general d'Administració Local per a la facultat de concedir estes ajudes, i se l'autoritza perquè dicte les resolucions i adopte les mesures que calguen per al compliment i desenvolupament d'esta orde i resoldre totes les incidències que es plantegen en la seua interpretació i execució, tot això de conformitat amb l'article 47 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
Disposicions finals
  
Primera
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present orde, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua publicació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 2 de setembre de 2003
  
El conseller de Justícia i Administracions Públiques,
  
VÍCTOR CAMPOS GUINOT
  
Annex I
  
Bases de la convocatòria
  
Primera. Objectiu
  
La present convocatòria té com a objectiu fomentar l'associacionisme veïnal, com a fórmula eficaç per a garantir i augmentar la qualitat de vida i la participació ciutadana dels veïns en les seues respectives àrees d'influència.
  
Segona. Destinataris
  
Seran destinatàries del present programa d'ajudes totes les federacions i associacions de veïns de la Comunitat Valenciana que complisquen els requisits establits en la base cinquena.
  
Tercera. Actuacions subvencionables
  
Seran subvencionables, a través del programa d'ajudes que la present orde regula, les despeses corrents (exceptuades expressament les de personal) de les federacions i associacions de veïns, que tinguen com a finalitat promoure accions i activitats encaminades a:
  
a) Informació sobre associacionisme i participació ciutadana.
  
b) La formació tant dels membres de la comunitat com de la mateixa associació.
  
c) Estudi de les condicions dels barris.
  
Els programes que se subvencionen hauran de realitzar-se, necessàriament, dins de l'any que se sol·licita l'ajuda i es referiran a: seminaris, conferències, cursets, campanyes, estudis i tallers.
  
Quarta. Formalització de sol·licituds i termini de presentació
  
La sol·licitud haurà de presentar-se en el termini de 15 dies naturals, comptadors des de l'endemà a la publicació de la convocatòria en el Diari Oficial de la Generalitat Valenciana, dirigida a la Direcció General d'Administració Local de la Conselleria de Justícia i Administracions Públiques (carrer Historiador Chabàs, núm. 2, 46117 València), en la forma prevista en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
La instància model, la qual figura com a annex II en la present orde, estarà acompanyada dels originals o fotocòpies compulsades dels següents documents:
  
a) Estatuts de la federació o associació, com també la documentació que acredite la representació que ostenta la persona que signa la sol·licitud i fotocòpia compulsada del seu document nacional d'identitat.
  
b) Número de registre general de la federació o associació.
  
c) Declaració de qui és el representant legal de la federació o associació i fotocòpia compulsada del seu document nacional d'identitat.
  
d) Resum del pressupost de l'exercici corrent.
  
e) Memòria descriptiva de les activitats dutes a terme per la federació o associació de veïns, durant l'exercici 2002, i de les realitzades o previstes realitzar durant l'exercici 2003, així com un resum dels ingressos i de les despeses de cada una d'estes.
  
f) Certificat de la Tresoreria General de la Seguretat Social, acreditatiu d'estar al corrent de les seues obligacions davant de la Seguretat Social.
  
g) Certificat de l'Agència Estatal de l'administració Tributària, acreditatiu de trobar-se al corrent de les seues obligacions tributàries.
  
h) Certificat dels Servicis Territorials de la Conselleria d'Economia, Hisenda i Ocupació, de trobar-se al corrent de les seues obligacions tributàries amb la Generalitat Valenciana.
  
i) Certificat acreditatiu de trobar-se al corrent de les seues obligacions tributàries amb la Hisenda Local, la qual cosa es justificarà mitjançant certificat expedit pel tresorer de l'ajuntament respectiu.
  
j) Pel que fa a l'entitat financera, a què procedisca efectuar els pagaments per transferència, s'aportaran les dades d'esta, la sucursal i el número de compte corrent, juntament amb les seues respectives claus numèriques, tot això mitjançant la formalització de la corresponent fitxa de manteniment de tercers (alta d'entitat de crèdit) que figura en l'annex II de la present convocatòria d'ajudes.
  
Si la sol·licitud no reunix els requisits i documents que s'assenyalen en esta base, es requerirà a l'interessat perquè, en un termini de 10 dies, esmene la falta o acompanye els documents preceptius, amb indicació que, si així no ho fera, es considerarà que desistix de la seua petició prèvia resolució, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
  
Cinquena. Requisits per a concessió d'ajudes
  
Per a ser inclòs en el present programa d'ajudes, a més del que preveu la base anterior, caldrà complir amb els requisits següents:
  
Les federacions i associacions de veïns hauran de trobar-se degudament inscrites en el Registre General d'Associacions de la Generalitat Valenciana, amb anterioritat a l'1 de gener de l'any 2003.
  
Sisena. Criteris per a la concessió
  
Per a la distribució de la dotació pressupostària, es tindran en consideració els criteris següents:
  
a) L'originalitat de l'actuació que es pretén realitzar.
  
b) La cooperació interassociativa que el projecte aconseguix d'altres entitats ciutadanes, com a col·laboradores o copromotores.
  
c) Pressupost de l'entitat i de l'actuació a realitzar.
  
d) S'atorgarà un caràcter prioritari a les ajudes sol·licitades per les federacions veïnals.
  
Per tal d'evitar desequilibris en la seua distribució, podran fixar-se límits màxims a les ajudes concedides, segons el nombre de sol·licituds presentades, que no podran ser superats per cap de les ajudes concedides a cada una de les federacions o associacions de veïns.
  
Setena. Resolució de les sol·licituds
  
1. Per a l'estudi i valoració de les sol·licituds, presentades per les federacions i associacions de veïns, es constituirà una comissió avaluadora, presidida pel director general d'Administració Local i dos vocals designats per este. La comissió elaborarà una proposta en relació amb l'aprovació o denegació de les distintes sol·licituds presentades i l'assignació de quantitats a cada una d'estes.
  
2. L'òrgan competent, per delegació, per a la resolució dels expedients, és el director general d'Administració Local, la qual serà notificada als beneficiaris. El termini màxim per a resoldre les sol·licituds serà de tres mesos, comptadors des de l'últim dia hàbil per a la presentació de la sol·licitud, transcorregut el qual, sense que haja recaigut resolució expressa, podran entendre's estes desestimades.
  
Les resolucions, expresses o presumptes, posaran fi a la via administrativa, i serà d'aplicació el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. Tota alteració de les condicions tingudes en compte per a la concessió de l'ajuda, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les ajudes regulades en esta convocatòria en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.
  
L'eficàcia de la concessió de l'ajuda quedarà supeditada al compliment dels termes i les condicions de la concessió.
  
La no-presentació de la justificació de la despesa, en el termini fixat, donarà lloc a la pèrdua de la subvenció i així mateix podran ser exclosos en les convocatòries d'anys successius.
  
Vuitena. Forma de pagament i obligacions dels beneficiaris
  
El pagament s'efectuarà d'una sola vegada, després de comprovar les obligacions dels beneficiaris, que són les següents:
  
a) Realitzar l'activitat que fonamenta la concessió de l'ajuda.
  
b) Acreditar, davant de la Conselleria de Justícia i Administracions Públiques, la realització de l'activitat, així com el compliment dels requisits i les condicions que determinen la concessió o gaudi de l'ajuda.
  
c) El sotmetiment a les actuacions de control financer que corresponen a la Intervenció General, en relació amb les ajudes concedides.
  
d) Comunicar a la Conselleria de Justícia i Administracions Públiques l'obtenció de subvencions o ajudes per a la mateixa finalitat, procedents de qualssevol administracions o ens públics.
  
Novena. Justificació de la subvenció
  
1. Els justificants, acompanyats del certificat que figura en l'annex II de la present convocatòria, estaran dirigits al director general d'Administració Local, i podran presentar-se fins al 25 de novembre de 2003, inclusivament, a la Conselleria de Justícia i Administracions Públiques, per tal de poder lliurar les quantitats corresponents. Els justificants hauran de correspondre's amb el pressupost detallat de les activitats en la sol·licitud de subvenció.
  
2. Per a efectuar el pagament, els beneficiaris de la subvenció hauran de presentar la documentació següent:
  
- Factures originals de les despeses realitzades, degudament formalitzades, d'acord amb el que establix el Reial Decret 2.402/1985, de 18 de desembre, pel qual es regula el deure d'expedir i lliurar factura, que incumbix els empresaris i professionals (BOE núm. 312, de 30.12.1985).
  
- Memòria explicativa i detallada de les activitats realitzades i que han sigut subvencionades.
  
- Així mateix, haurà d'aportar-se una declaració jurada i signada pel president de la federació o associació de veïns, en què conste que no s'ha rebut cap subvenció o ajuda procedent d'una altra administració o ens públic, que cobrisca la part de les despeses que són subvencionades per la Conselleria de Justícia i Administracions Públiques, mitjançant la present resolució.
  
Desena. Revisió d'expedients
  
1. L'incompliment de qualsevol de les condicions establides en les presents bases, o en la resolució de concessió de la subvenció, podrà ser causa de revocació d'esta, en la forma prevista en la Llei d'Hisenda Pública de la Generalitat Valenciana. En eixe cas es procedirà a la incoació de l'oportú expedient que, prèvia audiència de la federació o associació de veïns interessada, serà resolt pel director general d'Administració Local.
  
2. El falsejament o ocultació de dades i documents, en tan que afecten substancialment la concessió i lliurament de fons públics, donarà lloc a responsabilitat en l'orde jurisdiccional competent.
  
3. La conselleria es reserva el dret a realitzar quantes inspeccions tècniques i administratives considere necessàries, a fi de conformar la correcta execució de l'actuació subvencionada.
  
Onzena
  
En tot allò no previst en esta orde, les federacions i associacions de veïns beneficiàries se sotmetran al que establixen la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici 2003.
  
Annex II
  
Documents esmentats:
  
- Sol·licitud d'ajudes.
  
- Certificat de justificació d'ajudes.